Dôvodová správa

A. Všeobecná časť:

   Návrh zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov predkladá minister spravodlivosti Slovenskej republiky ako iniciatívny návrh.  

Účelom predkladaného návrhu zákona je reagovať na zmeny, ktoré nastali po schválení zákona 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Z. z. Občiansky súdny poriadok v znení neskorších predpisov a zároveň sa riešia praktické problémy, ktoré vznikli pri obsadzovaní miesta riaditeľa Justičnej akadémie.

Predkladaný návrh zákona nezakladá zvýšenie nárokov na finančné prostriedky zo štátneho rozpočtu a zvýšené nároky na pracovné sily a organizačné zabezpečenie preto sa doložka finančných, ekonomických a environmentálnych vplyvov a vplyvov na zamestnanosť nevyhotovuje. 

	Návrh zákona  je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republiky viazaná. 

DOLOŽKA  ZLUČITEĽNOSTI
návrhu zákona
s právom Európskych spoločenstiev a právom Európskej únie

1.	Navrhovateľ zákona :  vláda Slovenskej republiky

2.	Názov návrhu zákona :  zákon zmene a doplnení zákona č. 548/2003 Z. z. o Justičnej akadémii a o zmene a doplnení niektorých zákonov

3.	Záväzky Slovenskej republiky vo vzťahu k Európskym spoločenstvám a Európskej únii :

a)	návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení, Národného programu pre prijatie acquis communataire, odporúčané v Partnerstve pre vstup, odporúčané v prílohe Prípravy asociovaných krajín strednej a východnej Európy na integrácie do vnútorného trhu Únie (Biela kniha), screeningu, medzi prioritné úlohy vlády Slovenskej republiky, patrí medzi úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003 na mesiac september, 
 
b)	nevyplývajú zo schválenej negociačnej pozície Slovenskej republiky ku kapitole  č.   5 č. 24

4.	Problematika návrhu právneho predpisu :
a)	
b)	nie je upravená v práve Európskych spoločenstiev,
c)	
d)	nie je upravená v práve Európskej únie,

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie :
Vzhľadom na vnútroštátny charakter upravovanej problematiky je posudzovanie súladu návrhu zákona s právom Európskych spoločenstiev a Európskej únie bezpredmetné.

6.	Gestor  (spolupracujúce rezorty) : 
Ministerstvo spravodlivosti Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie :

Pri vypracúvaní návrhu zákona nebola účasť experta .
B. Osobitná časť:

K čl. I

K bodu 1:

 Vzhľadom na to, že Národná rada Slovenskej republiky schválila návrh zákona o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov a rozhodla, že Krajský súd v Trnave bude naďalej pôsobiť a z toho dôvodu sa neuvolnia priestory tohto súdu, tak ako bolo predkladané pri schvaľovaní zákona č. 548/2003 Z. z. o Justičnej akadémii  a o zmene a doplnení niektorých zákonov, predkladateľ navrhuje, aby sídlo Justičnej akadémie bolo presunuté do priestorov zrušeného Okresného súdu v Pezinku.

K bodu 2:

Zámerom zriadenia Justičnej akadémie, ako vzdelávacej inštitúcie s celoštátnou pôsobnosťou, bolo sprehľadniť celý systém a spôsob vzdelávania, zabezpečovať obsahovú náplň vzdelávania nielen pre sudcov a prokurátorov, ale aj ďalšieho odborného aparátu. Justičná akadémia pripravuje aj koncepciu vzdelávania pre justičného čakateľa  a právneho čakateľa prokuratúry, ktorý sa pripravuje na vykonávanie funkcie sudcu a prokurátora. Na základe prieskumu záujmov o vzdelávanie, ktoré vykonáva, je informovaná o potrebách a zámeroch vzdelávania pre sudcov, prokurátorov atď. Vzhľadom na obsahovú náplň jej činnosti a skutočnosti, že prokurátori nepodliehajú kompetenciám Súdnej rady Slovenskej republiky, považujeme za vhodné, aby obsah študijného plánu neurčovala Súdna rada Slovenskej republiky po dohode s ministrom, tak ako je ustanovené v pôvodnom znení zákona, ale aby obsah študijného plánu vypracovaný Justičnou akadémiou podliehal iba jej súhlasu, spolu so súhlasom ministra spravodlivosti SR.  

K bodu 3:

V prípade neprítomnosti, alebo na základe poverenia, riaditeľa zastupuje zástupca riaditeľa, ktorý musí spĺňať podmienky vymenovania za riaditeľa a  vykonávať povolanie sudcu alebo prokurátora najmenej 10 rokov. Doterajšie znenie zákona neupravuje dĺžku funkčného obdobia zástupcu riaditeľa Justičnej akadémie, a preto predkladateľ navrhuje spresniť ustanovenie § 8 ods. 4. Funkčné obdobie zástupcu riaditeľa predkladateľ navrhuje na obdobie troch rokov.

K bodu 4:

Zmena tohto ustanovenia má spresňujúci charakter a reaguje na praktickú aplikáciu zákona.  

K bodu 5: 

Pri plnení úloh akadémie  môže  nastať situácia, že bude potrebné, aby riaditeľa Justičnej akadémie zastupoval niektorý  z členov rady, preto predkladateľ navrhol doplniť text zákona o ustanovenie umožňujúce takéto zastúpenie. 
Ide najmä o prípad, keď  nebude možné vymenovať riaditeľa akadémie z dôvodov, že sa do výberového konania na funkciu riaditeľa akadémie nikto neprihlási, alebo kandidát nesplní podmienky výberového konania na funkciu riaditeľa. Taktiež aj po skončení funkčného obdobia riaditeľa, ktorý je vymenovaný na tri roky môže nastať situácia, že sa na funkciu riaditeľa akadémie neprihlási do výberového konania žiadny kandidát, alebo uchádzač  nesplní podmienky výberového konania na funkciu riaditeľa. Aby bolo zabezpečené fungovanie Justičnej akadémie, resp. preklenutie tohto prechodného obdobia od skončenia výkonu funkcie predchádzajúceho riaditeľa do vymenovania nového, predkladateľ navrhuje, aby mal minister spravodlivosti SR oprávnenie dočasne poveriť člena rady vedením akadémie.

K bodu 6:

	Zmena tohto ustanovenia rieši prípad,  ak by z doteraz uzavretého počtu piatich vymenovaných náhradníkov skúšobnej komisie  nemohol niektorý náhradník v prípade potreby vykonávať svoju funkciu napr. z dlhodobo trvajúcich  zdravotných dôvodov. Predkladateľ preto navrhuje, aby bol počet náhradníkov skúšobnej komisie, ktorých vymenúva a odvoláva minister neurčitý. 

K bodu 7: 

	Predkladateľ navrhuje znížiť dĺžku funkčného obdobia členov a náhradníkov skúšobnej komisie najmä z praktických dôvodov, vzhľadom na možnú fluktuáciu osôb na uvedených pozíciách.

K Čl. II

Vzhľadom na predpokladanú dĺžku legislatívneho procesu a potrebnú dĺžku legisvakancie sa navrhuje, aby zákon nadobudol účinnosť  1. februára 2005.